Горчивите билки на здравето, Росица Тодорова
Горчивите билки на здравето, Росица Тодорова
--------------------------------------------


Древните славяни вярвали в чудодейните свойства на пелина. С него прогонвали злите духове и се предпазвали от уроки. От пелина приготвяли защитно масло, като го смесвали с други масла, най-често със зехтин. Когато излизали от вкъщи, с него намазвали слепоочията, китките си и областта на третото око. Според поверието тази процедура защитавала хората от негативни емоции и повишавала чувствителността им към чуждата енергетика.

Когато се набере при намаляваща Луна, според нашия народ, пелинът е в състояние да изгони нечистите сили от дома. Ако с него се опуши къщата, се възстановява хармонията във взаимоотношенията между членовете на семейството и връзката им с природата. Старите българи свързвали пелина с празника на Свети Йоан Кръстител. Според тях едно клонче от него може да ги предпази от болести и зли сили. Българското народно поверие повелява във водата за къпане на новородено дете да се слага стръкче пелин, за да бъде здраво и силно. В народните песни белият пелин е символ на обич и копнеж за брак.